《寄幼安》
宋代·周孚

送君城西原，春水今凿冰。两州灌瓜地，一往竟未能。

衡门闭青苔，欲语谁复应。招邀西飞鸿，因得问寝兴。

向时金华翁，与君尝伏膺。清谈尚尊俎，高标忽丘陵。

梁木果尔摧，天理安可凭。吾侪鬼揶揄，可但世所憎。

霜风拉枯桑，嘱君护茵凭。我病比复加，日饭那得升。

残年卧闾巷，盛事望友朋。得见君奋飞，吾甘老薪蒸。

作者简介：（1135—1177）济南人，寓居丹徒，字信道，号蠹斋。孝宗乾道二年进士。淳熙初，官至真州教授。工诗，文章不事雕绘。有《蠹斋铅刀编》。